HR Službeni list Europske unije 147

31999R0872



SLUŽBENI LIST EUROPSKE UNIJE 27.04.1999.

UREDBA KOMISIJE (EZ) br. 872/1999

od 27. travnja 1999.

o dopuni Priloga Uredbi (EZ) br. 2400/96 o upisu određenih naziva u „Registar zaštićenih oznaka izvornosti i zaštićenih oznaka zemljopisnog podrijetla” kako je predviđeno u Uredbi Vijeća (EEZ) br. 2081/92 o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode

KOMISIJA EUROPSKIH ZAJEDNICA,

uzimajući u obzir Ugovor o osnivanju Europske zajednice,

uzimajući u obzir Uredbu Vijeća (EEZ) br. 2081/92 od 14. srpnja 1992. o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (1) kako je zadnje izmijenjena Uredbom (EZ) br. 1068/97 (2), a posebno njezin članak 6. stavke 3. i 4.,

(1) budući da je u skladu s člankom 5. Uredbe (EEZ) br. 2081/92 Ujedinjena Kraljevina Komisiji podnijela zahtjev za registraciju jednog naziva kao oznake izvornosti;

(2) budući da je ustanovljeno, sukladno članku 6. stavku 1. te Uredbe, da zahtjev ispunjava sve uvjete iz te Uredbe, a posebno da sadrži sve potrebne podatke u skladu s člankom 4.;

(3) budući da za naziv iz ovog Priloga Komisiji nije dostavljen niti jedan prigovor u smislu članka 7. te Uredbe nakon objave naziva u Službenom listu Europskih zajednica (3);

(4) budući da u vezi s razgraničenjem zemljopisnog područja, u smislu članka 4. stavka 2. točke (c) Uredbe (EEZ) br. 2081/92, država članica izjavljuje da razgraničenje područja u specifikaciji mora točno odgovarati onom na dostavljenoj zemljopisnoj karti; budući da, dok su ceste pravilno razgraničene, treba nadodati grofoviju Somerset kako bi razgraničenje u cijelosti odgovaralo zemljopisnoj karti; budući da taj podatak treba na odgovarajući način posebno navesti zbog preciznosti; budući da je on obuhvaćen u glavnim točkama specifikacija;

(5) budući da zato naziv treba upisati u „Registar zaštićenih oznaka izvornosti i zaštićenih oznaka zemljopisnog podrijetla” te ga zbog toga treba zaštititi u cijeloj Zajednici kao zaštićenu oznaku izvornosti;

(6) budući da Prilog ovoj Uredbi dopunjava Prilog Uredbi Komisije (EZ) br. 2400/96 (4), kako je zadnje izmijenjena Uredbom (EZ) br. 378/1999 (5),

DONIJELA JE OVU UREDBU:

Članak 1.

Naziv iz Priloga I. dodaje se u Prilog Uredbi (EZ) br. 2400/96 i upisuje kao zaštićena oznaka zemljopisnog podrijetla (ZOZP) u „Registar zaštićenih oznaka izvornosti i zaštićenih oznaka zemljopisnog podrijetla”, kako je predviđeno u članku 6. stavku 3. Uredbe (EEZ) br. 2081/92.

Glavne točke specifikacija utvrđene su u Prilogu II. Ovi podaci zamjenjuju podatke objavljene u Službenom listu Europskih zajednica C 265 od 22. kolovoza 1998., stranica 31.

Članak 2.

Ova Uredba stupa na snagu na dan objave u Službenom listu Europskih zajednica.

Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu 27. travnja 1999. Za Komisiju Franz FISCHLER Član Komisije

(1) SL L 208, 24.7.1992., str. 1.

(2) SL L 156, 13.6.1997., str. 10.

(3) SL C 265, 22.8.1998., str. 31.

(4) SL L 327, 18.12.1996., str. 11.

(5) SL L 46, 20.2.1999., str. 13.

PRILOG I.

PROIZVODI NAVEDENI U PRILOGU II. UGOVORU O EZ NAMIJENJENI PREHRANI LJUDI

Sir

UJEDINJENA KRALJEVINA

Exmoor Blue Cheese (ZOZP)

PRILOG II.

Zahtjev za registraciju sukladno članku 6. stavku 2. Uredbe (EEZ) br. 2081/92 o zaštiti oznaka zemljopisnog podrijetla i oznaka izvornosti

UREDBA VIJEĆA (EEZ) br. 2081/92

ZAHTJEV ZA REGISTRACIJU: Članak 5.

ZOI ( ) ZOZP (X)

Predmet pod nacionalnim br.: 03013

1. Nadležna uprava u državi članici:

Ujedinjena Kraljevina Naziv: Ministry of Agriculture, Fisheries and Food (Ministarstvo poljoprivrede, ribarstva i hrane) Tel.: +(44 171) 270 88 65 Faks +(44 171) 270 80 71

2. Skupina podnositelja zahtjeva:

(a) Naziv: Exmoor Blue Cheese

(b) Adresa:

(c) Sastav: proizvođač/prerađivač: 1 ostali: 1

3. Vrsta proizvoda: Sir: klasa 1.3

4. Specifikacija: (sažetak zahtjeva sukladno članku 4. stavku 2.)

4.1. Naziv: Exmoor Blue Cheese

4.2. Opis: punomasni mekani sir prožet plavim prugama s prosječnim sadržajem masnoća od 34 %. Karakterizira ga jarka žuta boja i tekstura poput maslaca. Izrađuje se od nepasteriziranog mlijeka krava soja Jersey.

4.3. Zemljopisno područje: Onaj dio grofovija Devon i Somerset smješten od Barnstaplea duž obale do grada Watcheta, prugom parne željezničke linije sve do raskrižja s cestom B 3227, cestom B 3227 na zapad do raskrižja s cestom A 361, cestom A 361 na zapad do Barnstaplea.

4.4. Dokaz porijekla: Sir se proizvodi korištenjem tradicionalnih ručnih metoda na gospodarstvu podnositelja zahtjeva od 1986. Od 1990., u proizvodnji ovog karakterističnog mekanog sira upotrebljava se samo mlijeko krava soja Jersey.

4.5. Način proizvodnje: Mlijeko se zagrijava do 70 °F te se dodaje starter kultura. Potom se mlijeko zagrijava na 85 do 90 °F i na toj temperaturi zadržava tri do pet sati. U tom razdoblju dodaje se biljno sredstvo za kiseljenje mlijeka i Penicillium roqueforti. Usireno mlijeko se ostavi da se zgruša prije nego se reže i prebacuje ručnim sitima u dvodijelne kalupe na cijeđenje. Poslije 6 i poslije 18 sati kalupi se prevrću. Nakon dvadeset i četiri sata sir se stavlja otprilike šest sati u slanu vodu, potom se idućih 36 sati cijedi, za to vrijeme se dva put preokrene. Nakon što se obje površine ručno izbodu iglama, sir se prebacuje u komoru za sazrijevanje i poprska s Penicillium candidum. Exmoor Jersey Blue se ostavi sazrijevati tri do četiri tjedna i preokreće se svaki drugi dan.

4.6. Povezanost: topla vlažna klima i crvenkasti površinski sloj tla, koji potječe od starog i novog crvenog pješčenjaka ispod njega, u kombinaciji s dugom sezonom ispaše, znači sočnom ishranom krava od kojih se proizvodi mlijeko bogata okusa.

4.7. Sustav kontrole:

Naziv : Specialist Cheese Makers Association (Udruženje stručnih proizvođača sira) Adresa : PO Box 256A, Thames Ditton, Surrey KT7 0HR

4.8. Označavanje: ZOZP

4.9. Zahtjevi prema nacionalnom zakonodavstvu: —